กรุงเทพมหานคร งดจัดกิจกรรมจดทะเบียนสมรสวันวาเลนไทน์ 14 กุมภาพันธ์ 2564 ทั่วทุกเขต ป้องกันและควบคุมการแพร่ระบาดโรคโควิด-19
นางศิลปสวย ระวีแสงสูรย์ ปลัดกรุงเทพมหานคร เปิดเผยว่า ในวันที่ 14 กุมภาพันธ์ ของทุกปีตรงกับวันวาเลนไทน์ หรือวันแห่งความรัก ซึ่งในปีนี้ตรงกับวันอาทิตย์ ถือเป็นวันที่คู่รักนิยมจดทะเบียนกัน แต่เนื่องจากปีนี้อยู่ในช่วงสถานการณ์การแพร่ระบาดของโรคโควิด-19 และยังไม่มีแนวโน้มที่จะลดลง อาจส่งผลกระทบต่อความปลอดภัยของประชาชน  ทั้งนี้เพื่อเป็นการป้องกันและควบคุมไม่ให้เกิดการแพร่ระบาดของโรคที่อาจเกิดขึ้นจากการจัดกิจกรรมที่มีการรวมกลุ่มของคนเป็นจำนวนมาก จึงของดการจัดกิจกรรมจดทะเบียนสมรสวันวาเลนไทน์ ทั้ง 50 สำนักงานเขตอย่างไรก็ตาม ประชาชนยังสามารถใช้บริการจดทะเบียนสมรส หรืองานทะเบียนอื่นๆ ได้ในวันและเวลาราชการ ซึ่งฝ่ายทะเบียน แต่ละสำนักงานเขต จะกำหนดจำนวนผู้รับบริการให้เหมาะสมเพื่อลดความหนาแน่นของประชาชนที่มารับบริการ นอกจากนี้ประชาชนสามารถใช้ระบบจองคิวออนไลน์ผ่านแอปพลิเคชัน BMAQ โดยเลือกวันเวลาและสถานที่ใช้บริการล่วงหน้า เพื่อความสะดวก รวมทั้งประหยัดเวลาในการเดินทางและช่วยลดความเสี่ยงต่อการแพร่เชื้อโควิด-19